Σύνδεσμος Φιλάθλων Άρη - Super 3

Ο SUPER 3 είναι ο δημοφιλέστερος σύνδεσμος φιλάθλων του Άρη Θεσσαλονίκης. Θεωρείται ως ένα από τα σημαντικότερα οπαδικά κινήματα σε όλη την Ελλάδα και έχει διοργανώσει αξιόλογες μετακινήσεις οπαδών.

Ιστορία

Ο σύνδεσμος ιδρύθηκε στις 5 Νοεμβρίου του 1988, από μια ομάδα φίλων ηλικίας 25-30 ετών, στο κέντρο της Θεσσαλονίκης. Η αφορμή της ίδρυσης του συνδέσμου ήταν η ανεπαρκής οργάνωση που χαρακτήριζε τότε τους Αρειανούς οπαδούς και η ανάγκη ανανέωσης των παλιών συνδέσμων τους. Την ίδια χρονιά πραγματοποιήθηκε η πρώτη εκτός έδρας εκδρομή στη Δράμα, όπου η ομάδα αντιμετώπιζε την τοπική Δόξα. Αρχικά στεγάστηκε επί της ιστορικής Τσιμισκή 32Β, στην καρδιά της πόλης (πλατεία Αριστοτέλους). Σήμερα εδρεύει σε μονοκατοικία επί της οδού Λευκωσίας 5, στην περιοχή Χαριλάου. Φέρει πλέον την ονομασία "SUPER 3 Κεντρικός", σε αντιδιαστολή με τα πάνω από είκοσι λειτουργούντα παραστήματά του στην Ελλάδα και το εξωτερικό. Εικάζεται ότι το όνομα του συνδέσμου προέρχεται από τα αρχικά της φράσης "Σύνδεσμος Οργανωμένων ΥΠΕΡασπιστών (Άρη) (Θύρας) 3", στη λατινική τους εκδοχή.

Σύνδεσμοι σε Ελλάδα και εξωτερικό

Δείχνοντας την ολοένα αυξανόμενη δυναμική του, ο σύνδεσμος εγκαινιάζει το πρώτο παράρτημα στον Εύοσμο, το 1990. Το πρώτο επαρχιακό παράρτημα ξεκινάει να λειτουργεί στη Γουμένισσα (1993), από όπου καταγόταν ένας εκ των ιδρυτικών μελών του, ο Δημήτρης Παπαδόπουλος, γνωστότερος στις τάξεις των οπαδών του Άρη με το παρατσούκλι Μπρούνο, με πολλά άλλα να ακολουθούν (στη Δράμα, στα Γιαννιτσά, στα Χανιά, στην Αλεξάνδρεια, στην Κατερίνη το 1994, κ.α.). Ενδεικτικά λειτουργούν τρία παραρτήματα του συνδέσμου στη Γερμανία (σε Μόναχο, Στουτγκάρδη και Χαϊλιγκενχάους), ενώ λειτουργεί και ένας "Παγκύπριος SUPER 3" στη Λευκωσία, ο οποίος καλύπτει συνολικά τη μεγαλόνησο.

Δραστηριότητες     
Κατά την περίοδο της "αναγέννησης" του Άρη (2007-2011), ο SUPER 3 γίνεται πολύ δυνατός. Αυτό αποδεικνύεται και από την εκδρομή που διοργάνωσε στο ΟΑΚΑ, για τον τελικό του κυπέλλου Ελλάδος του 2010. Η κάθοδος αυτή των φίλων του Άρη, δημιούργησε ρεκόρ όσον αφορά τη μαζικότερη μετακίνηση οπαδών στην Ελλάδα, με ένα πλήθος περίπου 30.000 ατόμων να ακολουθεί την ομάδα στην Αθήνα, με κάθε μέσο. Αξιοσημείωτες είναι επίσης οι εκδρομές στο Μόναχο το 1989, στην Σαραγόσα το 1990, στο Τορίνο το 1993, στην Γενεύη το 1999, στο Σαρλερουά το 2006, στην Σαραγόσα και το Μόναχο το 2007, στην Βιέννη το 2010, στη Μαδρίτη το ίδιο έτος και στο Μάντσεστερ το 2011. Οι οργανωμένοι οπαδοί του Άρη, είναι αδελφοποιημένοι με τους οπαδούς της Μπορούσια Ντόρτμουντ του συνδέσμου The Unity. Διατηρούν επίσης καλές σχέσεις με τους οπαδούς της Μπόκα Τζούνιορς του κλαμπ La Numero 12 και της Σαιντ-Ετιέν του συνδέσμου Green Angels. Φημολογείται ότι οι σχέσεις των αρειανών οπαδών και εκείνων της Σαιντ-Ετιέν ξεκίνησαν τη σεζόν 1979-80, όταν στα πλαίσια διεξαγωγής αγώνα για το κύπελλο UEFA μεταξύ των δύο ομάδων, Γάλλοι οπαδοί ήρθαν στη Θεσσαλονίκη για να υποστηρίξουν την ομάδα τους. Τα τελευταία χρόνια,  φιλικές σχέσεις έχουν αναπτυχθεί και με τους οπαδούς της Μπότεφ Πλόβντιβ του συνδέσμου Bultras. Αξίζει να σημειωθεί ότι δύο από τα πιο διάσημα συνθήματα που ακούγονται στις κερκίδες του "Βικελίδης" (Άρη, Άρη σ' αγαπώ και Όσο θα ζω), προέκυψαν από διασκευές αντίστοιχων συνθημάτων των οπαδών της Μπόκα Τζούνιορς (Dale Boca και Bostero Soy).

Περιοδικά
Το 1994, ξεκίνησε να εκδίδεται η εβδομαδιαία εφημερίδα "Super Aris", η οποία το 2014 μετατράπηκε σε μηνιαίο περιοδικό. Πλέον, από τον Ιανουάριο του 2020, ο σύνδεσμος επιμελείται την έκδοση νέου εντύπου που φέρει το όνομά του.

Παραπομπές

Πηγές
 Η Ιστορία
https://www.super3.gr/

Εξωτερικοί σύνδεσμοι
 SUPER 3 Official Website
 SUPER3 Official Page - Facebook

Αρη
Α.Σ. Άρης Θεσσαλονίκης